Ernests Kalve

Ernests Kalve (dzimis  Rīgā) ir bijušais latviešu basketbolists, pēc spēlētāja karjeras beigām — treneris. Spēlēja vieglā uzbrucēja pozīcijā, bijis Latvijas basketbola izlases dalībnieks. Pēc aktīvās spēlētāja karjeras beigām pievienojās Köping Stars no Zviedrijas, sava pēdējā pārstāvētā kluba, treneru komandai. Pēc tam pārcēlās uz Latvijas Basketbola līgas (LBL) klubu BK Ogre kā galvenā trenera asistents, bet vēlāk devās laukumā arī kā spēlētājs.

 Karjera 
Bērnībā basketbolista iemaņas sācis apgūt Valtera Basketbola skolā, divreiz bijis Latvijas U-16 izlases dalībnieks. Starp pieaugušajiem sācis spēlēt 2004. gadā, kad "BJBS Ķeizarmežs" komandas rindās spēlēja Latvijas Basketbola amatieru līgas 2. divīzijā. 2005. gadā pārstāvējis Latvijas U-18 izlasi Eiropas čempionātā, kurā kļuva par visa turnīra rezultatīvāko spēlētāju.U18 European Championship Men 2005 — Statistical leaders — Points per game Pēc šī čempionāta E. Kalve noslēdza līgumu ar Itālijas klubu Trevīzo "Benetton". "Benetton" sastāvā E. Kalve 2006. gadā kļuva par Itālijas čempionu, kā arī aizvadīja 5 spēles Eirolīgā.

2006. gada vasarā E. Kalve Latvijas U-20 izlases rindās piedalījās Eiropas čempionātā, kurā arī kļuva par visa turnīra rezultatīvāko spēlētāju.U20 European Championship Men 2006 Pēc U-20 čempionāta E. Kalve tika uzaicināts uz Latvijas pieaugušo basketbola izlases treniņnometni, izlases sastāvā debitēja pārbaudes spēlē pret Portugāli. Šajā spēlē E. Kalve guva savainojumu, tādēļ neturpināja dalību izlasē. 2006.—2007. gada sezonā "Benetton" E. Kalvi izīrēja Vācijas komandai Gīsenes "46ers". Visu sezonu viņš mocījās ar savainojumiem, tādēļ nevarēja pilnvērtīgi spēlēt. 2007. gadā Ernests Kalve pārcēlās uz Latvijas čempionvienību "ASK Rīga". Taču arī šajā sezonā viņš izlaida lielāko sezonas daļu, jo ārstēja savainojumus. Nākamajā sezonā E. Kalve bija atguvies no savainojumiem un kļuva par vienu no līderiem Rīgas kluba sastāvā. 2009.—2010. gada sezonu viņš aizvadīja LBL klubā BK Ventspils, savukārt 2010.—2011. gada sezonu — Lietuvas klubā Ķēdaiņu "Nevežis". 2011. gada oktobrī pārgāja uz BK Valmiera.Ernests Kalve šosezon pārstāvēs BK 'Valmiera' 2012. gada februārī noslēdza līgumu ar Turcijas Basketbola līgas klubu Trabzonspor. Pēc tam spēlējis Ungārijā, Itālijā, Latvijā (pārstāvot BK Valmiera un "Barons/LDz"), Zviedrijā un Rumānijā, bet spēlētāja karjeru noslēdza Zviedrijas klubā Köping Stars. Pēc spēlētāja karjeras beigām iekļāvies tā treneru komandā.

2022. gada vasarā pārcēlās uz Latvijas Basketbola līgas (LBL) klubu BK Ogre kā galvenā trenera Ulda Švēdes asistents, bet 2022. gada novembrī arī devās laukumā kā spēlētājs, turpinot spelēt arī sezonas turpinājumā.

Latvijas basketbola izlases sastāvā piedalījās tai neveiksmīgajā 2009. gada Eiropas čempionātā, kur komanda ieņēma 13. vietu.

 Atsauces 

 Ārējās saites 

Kategorija:1987. gadā dzimušie
Kategorija:Rīgā dzimušie
Kategorija:Latvijas basketbolisti
Kategorija:Vieglie uzbrucēji
Kategorija:Latvijas basketbola treneri